Ianis Hagi i-a cucerit pe spanioli, şi a fost cel mai bun jucător de la Alaves, în meciul cu Real Madrid. Chiar dacă echipa sa a pierdut categoric pe Santiago Bernabeu, fiul „Regelui” a avut o evoluţie solidă şi a ratat mai multe ocazii uriaşe.
Ianis Hagi a bifat primul meci ca titular la Alaves, după o pauză de patru luni. Real Madrid s-a impus clar în duelul din etapa a 36-a din La Liga, scor 5-0. Românul a fost schimbat în minutul 71 al duelului, în locul său fiind trimis în teren Panichelli.
Ianis Hagi, cel mai bun jucător de la Alaves, în duelul cu Real Madrid
Imediat după meci, Ianis Hagi a oferit şi un scurt interviu, direct de pe teren. Fiul „Regelui” a transmis că duelul de pe Santiago Bernabeu trebuie uitat imediat, date fiind proporţiile scorului, însă a transmis că sezonul, per total, a fost unul bun pentru Alaves.
„Trebuie să uităm cât se poate de repede această partidă. Ne-am îndeplinit obiectivul cu patru etape înainte de final, a fost un sezon bun, mai avem două meciuri”, a declarat Ianis Hagi, conform digisport.ro.
Ianis Hagi a fost cel mai bun jucător al lui Alaves, în duelul de pe Santiago Bernabeu. După cele 71 de minute bifate pe teren, fiul „Regelui” a primit nota 7,3, conform site-ului de specialitate sofascore.ro. Aceasta a fost cea mai mare notă primită de un jucător al lui Alaves, a doua fiind de 7,1, primită de portarul echipei, Jesus Owono.
Evoluţia fiului „Regelui” a fost una extrem de solidă, dat fiind faptul şi că acesta nu a bifat prea multe minute, în ultima perioadă. Ianis Hagi a ameninţat poarta lui Courtois încă din minutul şapte, atunci când a şutat de la 60 de metri. Execuţia sa s-a scurs pe lângă poarta belgianului.
Ulterior, în minutul 37, Ianis Hagi s-a remarcat din nou, printr-o nouă ocazie irosită. Internaţionalul român a şutat de la marginea careului şi l-a „întins” serios pe Courtois, care a respins în corner.
Cea mai mare ocazie irosită de Ianis Hagi a fost în minutul 57, al partidei de pe Santiago Bernabeu. Internaţionalul român a preluat perfect şi a şutat de lângă Nacho, la colţul scurt al lui Courtois. Portarul a avut un reflex incredibil şi a respins şi de această dată balonul expediat de fiul „Regelui”.
Reacţia de milioane a spaniolilor de la Marca, după ce Ianis Hagi a fost titularizat contra lui Real Madrid
Reacţia de milioane a spaniolilor de la Marca nu a întârziat să apară, după ce Ianis Hagi a fost titularizat contra lui Real Madrid. Ibericii nu l-au uitat pe Gică Hagi, după ce au văzut echipa de start a lui Alaves.
Ianis Hagi va juca astfel titular într-un meci stelar, pe Santiago Bernabeu, contra lui Real Madrid. Imediat după ce au fost anunţate echipele de start, spaniolii de la Marca au reacţionat.
Jurnaliştii iberici au postat o fotografie cu Gică Hagi, în tricoul lui Real Madrid, şi au amintit de faptul că „Regele” a evoluat pentru clubul madrilean, pe care fiul său îl înfruntă în această seară.
„Mai mulţi foşti jucători ai lui Real Madrid în primul 11 al lui Alaves şi…fiul unei legende, Gică Hagi”, au transmis spaniolii de la Marca.com.